LidanRubinov/Halacha-QA huggingface dataset:
שאלה: הגדרת "צורך גדול" ו"עובדין דחול": רציתי לדעת אם יש הגדרה הלכתית למושג "צורך גדול" (לענין שבת)? כמו כן איך מגדירים עובדין דחול וזילותא דשבת? יש הגדרות אוביקטיביות?
תשובה: "צורך גדול" זהו מושג המשתנה מאדם לאדם. "צורך גדול" נמדד לפי כמה שזה יפריע לאדם, יציק לו ויעיק עליו. אותו הדבר יש בדיני איסור והיתר, שמקילים לפעמים במצב של "הפסד מרובה". זה גם כן משתנה מאדם לאדם, בין עשיר לעני וכדומה. לעומתו, "עובדין דחול" זהו מושג אוביקטיבי של דבר שאינו מלאכה, אבל דרכו להעשות בחול. לדוגמא: מדידה בשבת אסור משום עובדין דחול, מפני שדרך בני אדם למדוד בחול סחורות, מאכלים ושאר דברים. לכן מדידה נאסרה בשבת, אלא אם-כן זהו צורך מצוה או רפואה.
שאלה: חמץ שעבר עליו הפסח: ברשותנו אוסף של כ-8 חב פסטה ובנוסף שקיות אורז שכולם נמכרו במסגרת מכירת החמץ. שאלתי היא האם מותר לאכול את הפסטות או שמא הן נחשבות לחמץ גמור. ובמקרה כזה - האם עליי לזרוק אותן?
תשובה: המכירה חלה גם על חמץ גמור. אלא שאנו ממליצים לכתחילה לקיים את המצוה של ביעור חמץ כפשוטה ולהימנע ממכירת חמץ ממש, בפרט שלא כל אחד מוכר ברצינות גמורה. רק אם שרפת החמץ תסייע לך לזכור בשנה הבאה לבער את החמץ ולא למוכרו מותר לך לשורפו.
שאלה: ספק בפדיון הבן: בקרוב אי"ה אלד בן, היה לי הריון אחד קודם שהסתיים בהפלה. ובהריון ההוא הממצאים היו כדלקמן: הגעתי לבדיקה ראשונה בהיותי בשבוע 9 (לפי ספירת הרופאים שבוע 7 לפי ספירה מדוייקת) בבדיקת האולטראסאונד אובחן עובר שמתאים לגודל 6 שב בלבד ( 4 שב במדוייק) ללא דופק, וכך גם אובחן בבדיקות חוזרות ונשנות שנערכו במשך השבועיים שלאחר מכן. לבסוף,בוצעה גרידה בשבוע 11(לספירת הרופאים). שאלתי היא האם יש להתייחס לעובר זה כאילו טרם מלאו לו 40 יום, כיוון שאובחן מתאים לגודל 4 שב? ולערוך פדיון הבן לנולד בע"ה?
תשובה: אם ברור שהעובר מת בשבוע הרביעי למניינך אינו נחשב לעובר. והבן שייוולד לך במז"ט יתחייב בפדיון. אך קשה לוודא דבר זה במדויק לכן עצתי לפדות בלי ברכה.
שאלה: לשיר עם אישה לא צנועה: לפני מספר חודשים קיימנו שבת נוער בית הארחה. מלבדנו הייתה קבוצה נוספת של תנועת נוער חילונית. בחדר האוכל הייתה מחיצה בין סעודת השבת שלנו לארוחת הצהריים שלהם. במהלך הסעודה כאשר שרנו שירי שבת שרנו שיר די עממי שהם הכירו, והם מהצד השני של המחיצה החלו שרים גם. חשבנו שאין דבר יפה מלהוריד את המחיצות וע"י כך לקרבם לתורה, להראות להם סעודת שבת וכו. אך אחד החברה מאצלנו טען שזה לא אפשרי מכיוון שיש שם נערות לא צנועות. יש כאן שני ערכים חשובים העומדים זה מול זה, ואף סותרים. מה היינו צריכים לעשות? למה ערך חשוב יותר?
תשובה: לדעתי עדיף היה להשאיר את המחיצה ולשמור על הצניעות. כי התרומה לקרב בכך את הקבוצה השניה לתורה היתה בלתי משמעותית ואין לוותר על הצניעות בסעודת שבת ובשירי הקודש בסעודה בשל כך. זה אינו דומה לאלו שהולכים לקרב רחוקים וכל מטרתם לקרב באותה שעה והם נזהרים מכל השפעה שלילית על עצמם.
שאלה: לקרב בדברים אישה לא צנועה.: האם מותר לדבר עם אישה לא צנועה (שלא שומרת תורה ומצוות) כדי לקרבה לתורה? (שמעונינת לראות או לשמוע מהם חיי תורה וכו )
תשובה: מוטב שתעשה זאת אשה ולא איש. אך באופן ארעי זמן קצר ומי שיודע בעצמו שהוא לא מושפע ממראה לא צנוע יכול גם איש לדבר.
שאלה: גלגול נשמות: אם אנו מאמינים בגלגול נשמות. ותהיה תחיית המתים, אז באיזה גוף הנשמה תקום? באחרון? בכולם? בראשון?
תשובה: אנחנו מאמינים באמונה שלימה בתחיית המתים כפי שאמרו ח בפרק "חלק" בסנהדרין. איננו מאמינים ואין חובה עלינו להאמין, בגלגול נשמות ומה שכתבו כמה מגדולי ישראל על עניין הגלגולים, אין הכרח להבין שכל נשמה של האדם הראשון שנפטר, עוברת לאדם אחר שהיא הנשמה שלו, אלא, הכוונה היא שאותו חלק שלא היה מתוקן ע"י הראשון, מקבל את תיקונו ע"י האחרים, וכך נוהג הדבר בכל סדר העולם. יש ממשלה שהשתדלה בסידור התחבורה בארץ, אך לא הספיקה לסדר גשרים על הנהרות, ובאה הממשלה שאחריה והיא טפלה באותו עניין, אבל מובן, שלכל אחד יש אישיות משלו, שעל כוחותיה הוא מופקד גם אם באיזה חלק מחייו הוא מטפל בתיקון של חסרונות שנמשכו מאחרים. ע"פ זה ברור, שלכל גוף יש נשמה משלו ובתחיית המתים הוא יקום איתה ללא קשר למתים אחרים שיקומו גם הם בגופותיהם.
שאלה: כלים חד-פעמיים בפסח: לגבי כלי פלסטיק ח"פ צבעוניים - האם ידוע לכבוד הרב אם יש לחשוש לכשרותם בפסח? במידה ויש בעיה - האם היא חלה גם בכלי פלסטיק קשיחים (רב-פעמיים) צבעוניים?
תשובה: אין בעיה בכלי פלסטיק חד-פעמיים. אמנם יש חוששים בתבניות חד-פעמיים וניר כסף שאולי נמשחו באיסור ובד"כ עליהם מוטבעת כשרות. הרב רואי מרגלית.
שאלה: גילוח ביום העצמאות: האם יש רב ספרדי שמתיר להתגלח ביום העצמאות?
תשובה: דין זה אינו שייך להבדלי פסיקה בין אשכנזים לספרדים. אם הנך מכיר בגדלותו של יום זה, כפי שראוי להכיר בו, הנך מתגלח בו, ואין זה משנה אם אתה ספרדי או אשכנזי.
שאלה: צביעת שיער לאשה באבלות : אשה נשואה שאבלה על הוריה, האם יכולה לצבוע את שערות ראשה ולצבוע את צפורניה (לק). האם יש הבדל בין השלושים לשנה.
תשובה: בשלושים אסור אח"כ מותר.
שאלה: שם "מאי" לתינוקת : אני אמורה ללדת בשבועיים הקרובים ורציתי לשאול האם השם מאי יהיה טוב לילדה שעתידה לצאת לאויר העולם?
תשובה: זהו שם אלילי. אומנם אלילה שכבר אין סוגדים לה, אך בכל זאת לא מתאים לכנות בשמה ילדה יהודיה.
שאלה: שימוש בתוכנות שנקנו בלי רשיון : לפני תקופה טכנאי מחשבים התקין במחשבנו תוכנות במחשב כגון WINDOWS2000 (שלפי עניות דעתי כבר לא נמצאת בשוק ) הטכנאי השתמש בטענה שהתוכנה לא נמכרת אז מותר. וOFFICE XP שכן נמצאת בשוק ונמכרת. אך אנו מתכננים לקנות אותה בעתיד. שאלתי היא. א. האם מותר להשתמש בתוכנות בינתיים עד שנקנה את התוכנה ברשיון. ב. אם אסור, איך אפשר להגיד להורים בלי לפגוע בכבודם ולהראות להם כאילו הם לא ר ולא יודעים ואני יודע יותר מהם. ג. איך אפשר לעשות תשובה על השימוש עד עכשיו.
תשובה: יש לקנות בהקדם את התוכנה. בינתיים אל תעירו להוריכם אולם זאת בתנאי שאתם רוכשים את התוכנה בהקדם.
שאלה: כבוד הורים: ברור לי שהורי עשו ככל שיכלו לעזור לי, אך האם מותר לי לומר להם את שאני מרגישה שהם לא תומכים בי מבחינה רגשית??? זה בהחלט מעליב אותם, ולי קשה לשמור הכול בבטן. לרב על התשובה הקודמת, שמחתי על התשובה.
תשובה: את יכולה לומר להורים שאת זקוקה לתמיכתם ואת מבקשת מהם את התמיכה הריגשית. יתכן מאד שהם עוזרים לך מאד ומבחינתם הם עושים מעל ומעבר ממה שהם חייבים לעשות. אך כנראה שאת זקוקה ליותר. אם תתנסחי בצורה כזו לא בדרישה אלא בבקשה. זה לא יעליב אותם. אין לך זכות לדרוש אלא לבקש. ומאידך עליך לעבוד על עצמך ולא להיות זקוקה לתמיכה אלא את תתמכי באחרים וגם בהורים אם תעשי זאת תקבלי באופן טבעי גם תמיכה מהם.
שאלה: לבוש והנהגות בן תורה: אני לומד בכיתה י"א ושאלתי היא בבית ספרנו הולכים עם חולצת טרנינג ואני חושב שעדיף ללכת עם חולצה לבנה כמו בני תורה כמובן עם כיפה סרוגה מישום שזה מחזק מאוד אבל עדיין התלמידים באים עם חולצת ביה"ס ושאלתי האם כדאי להתחיל ללבוש או שעדיף לסיים את התיכון ורק אז להתחיל בכך? והאם מותר לראות משחק כדורסל אם זה גורם להסיח את הדעת מהירהורי עבירה?
תשובה: א. אין לבוש מיוחד בהלכה לבני תורה. יש בני תורה הלובשים לבוש שונה מהאופנה המקובלת. אך יש שאינם עושים זאת ובכל זאת הם בני תורה. אם הדבר יעזור לך בעבודת ה' עשה זאת. ב. כל דבר העוזר לך בעבודת ה' מותר. עצתי לך לשחק ממש כדי להוציא אנרגיה ולא רק לצפות המשחק ממש גם בריא יותר לגוף ולנפש.
שאלה: בן שנולד מפנוי ופנויה: מה דינו של ילד שבא מפנוי ופנויה? איך הוא מוגדר הלכתית?
תשובה: אם ההורים יהודים כשרים הילד כשר. אם כי הוא פגום כי מן הסתם האם לא הייתה טהורה, אך פגם זה אינו פוסל לנישואין ולימוד תורה מעביר אותו.
שאלה: צעצוע המשמיע קול בשבת: צעצוע של תינוק שמסובבים את הקפיץ שלו ומשמיע צלילים, האם מותר להשתמש בו בשבת? אין בתוך הצעצוע שום בטריה.
תשובה: אם הצעצוע מיועד להשמעת קול, אסור לגדול למתוח את הקפיץ, אבל אם הקטן עושה זאת מעצמו, לא צריך למנוע אותו מזה.
שאלה: לפרסם מידות טובות: התכוונתי בשאלה "שם טוב" לבן אדם במידותיו ולא בשם פרטי, אני מצטערת שלא הייתי מובנת. למה בן אדם צריך שאנשים ידברו וכו עליו שהוא כך וכך? בשביל מה הוא צריך בכלל שם טוב? אם הוא רוצה הוא יהיה טוב כי זו הדרך הנכונה ולא בגלל "מה יגידו אנשים.", לא? מקווה שהייתי מובנת.
תשובה: א. אנחנו רוצים שיהיה לנו שם טוב כדי שנשמש סמל ודוגמא לאחרים איך להתנהג. ב. כשאדם קונה לעצמו שם טוב, זה מאדיר את כבוד התורה. אנשים אומרים איזה אדם טוב מי שהוא מקיים את התורה והמצוות ודבק במדותיו של הקב"ה. הרב רואי מרגלית.
שאלה: חוסר כבוד בין תלמידים: בפינתך בערוץ 7, הזכרת את נושא חוסר הכבוד בין תלמידי ר עקיבא, שחלקם הלכו למרד וחלקם נשארו ללמוד בישיבה. אבקש לדעת מה המקור לעניין זה.
תשובה: כך שמעתי בעבר, ואינני זוכר מאיזה מרבותי, ולכן לא הזכרתי לסברה זו מקור. אבל יתכן שהרב ישראלי זצ"ל אמר הסבר זה. ומישהו אחר סיפר לי שהרב מימון הזכיר הסבר זה.
שאלה: בעתה או אחישנה: איך מתיישבת הסתירה בין המקורות בקשר לגאולה העתידה? מקרא אחד אומר "פתאום יבוא אדון אל היכלו" ואילו הדעה הרווחת היא שהגאולה תבוא "קמעא קמעא"?
תשובה: שתי תשובות בדבר: א. יש את שתי האפשריות ומעשיהם של ישראל לטובה או להיפך משפיעות "בעיתה או אחישנה". ב. הגאולה באה קמעא קמעא ולעיתים יש קפיצות גדולות במהלך הגאולה שמקדמות אותנו (לדוגמא: הקמת המדינה ושחרור חבלי ארץ רבים וירושלים בששה ימים). הרב רואי מרגלית.
שאלה: חתונה רפורמית: בת דודתי מתחתנת עם בחור יהודי בחתונה רפורמית, וגם תהיה שם מסיבת ריקודים חילונית. ברור לי שלא אלך לחופה, אך אני מתלבט אם להגיע בכלל לאירוע. אם לא אבוא בכלל זה יכול להיות מאוד לא נעים.
תשובה: אם אתה יכול לא להשתתף בכלל זה עדיף. אך אם הם כל כך רחוקים שלא יבינו את הנהגתך ויכעסו. תבוא לזמן קצר תראה את עצמך ותלך.
שאלה: שינוי שם: אני רוצה לשנות את שמי או ליתר דיוק להוסיף את השם החדש "נצח". האם אסור לעשות כך בגלל נצח ישראל או יש סיבה אחרת?
תשובה: מותר להשתמש בשם "נצח" אם הכוונה לחזק האמונה בנצח ישראל, וכך מצאנו הרבה מגדולי ישראל שנקראו בשמות שעניינם שבח לד'. כך נזכר בדברי הימים, במשמרות כהונה, שמות כמו "אליאתה", "גדלתי ורוממתי". כמובן,שאם יש כוונה להתפארות עצמית, יש בזה שטות שגוררת חוסר הצלחה חלילה. ועל זה אמרו חכמים "שיהיו כל מעשיך לשם שמיים".
שאלה: חמץ לאחר פסח: בצאת פסח חגגנו יום הולדת של חברה בבית חברה אחרת. אכלנו שם פיתות, שהיו בבית החברה האחרת עוד מלפני פסח (לא שומרים תורה ומצוות.). רק לאחר המעשה, אחותי החילונית אמרה לי כי לפי מה שידוע לה אסור היה לי לאכול את זה. האם היא צודקת? האם זה קשור לנושא של מכירת חמץ, שאינני מבינה בו מאומה?
תשובה: חמץ לאחר פסח אסור באכילה ובהנאה מדרבנן, ולכן אם לא התבצעה מכירת חמץ, הפיתות אסורות באכילה, ויש לשים לב לכך במקום שלא מקפידים למכור, כדי לא להיכשל בשוגג. הרב רואי מרגלית.
שאלה: ברכת הדרך על-ידי אישה: האם כאשר גבר נוסע עם אשתו ברכב והוא הנהג, מותר לאישה לומר "תפילת הדרך", או עליו לעצור בצד הדרך ולברך בעצמו? ומה הדין אם יחד איתם נוסע זוג נוסף, האם ראוי שאישתו של הנהג תאמר "תפילת הדרך" או הגבר השני יברך?
תשובה: יש אולי עדיפות לאיש, מפני שהוא יודע יותר לכוון להוציא, אבל מצד הדין אין מניעה שאישה תאמר תפילת הדרך.
שאלה: ברכת מזון עם תינוק: האם מותר לאדם לברך ברכת המזון כאשר בנו התינוק בידיו ( על ברכיו ) או עליו להעבירו לאמו שנמצאת לידו להחזיקו?
תשובה: רק לגבי תפילת שמונה-עשרה מוזכר שלא יחזיק תינוק בידו, משום שצריכים כוונה יתירה. אבל בברכת-המזון מותר להחזיקו, בתנאי שהוא לבוש והוא נקי ללא ריח רע.
שאלה: ביקור נשים בבית העלמין: האים ישנם כללים המפרטים מתי מותר לאישה לבקר בבית העלמין
תשובה: יש מס' תשובות באתר על כך עיין שם. בקיצור: אין איסור לאשה לבקר בבית העלמין, אך המקובלים התנגדו לכך ע"פ הקבלה ובפרט בימי נדתה או בימי הריון, ויש מחמירים בזה. מ"מ יש קהילות שלא חששו לכך. הרב רואי מרגלית.
שאלה: גילוח ביום העצמאות מוקדם: האם נוהגים להתגלח ולהסתפר ביום העצמאות? אם כן - הרי השנה הוקדם החג. האם ההיתר נוגע לה באייר (יום שישי) או ליום הרשמי שנקבע השנה (חמישי)?
תשובה: אפשר להתגלח ולהסתפר ביום העצמאות וההיתר נוגע ליום הרשמי שנקבע השנה שהוא יום חמישי ג' באייר. הרב רואי מרגלית.
שאלה: נטילת ידיים במים חמים: הייתי רוצה לדעת אם יש בעיה הלכתית בנטילת ידיים עם מים חמים מהברז?
תשובה: כתוב בהלכה שלא ליטול ידיים במים חמים, אבל במים פושרים ונעימים-מותר.
שאלה: בית נאמן בישראל: ברוך ה בתי עומדת להתחתן בקרוב! רציתי לדעת המקור לבטוי "בית נאמן בישראל"? לא מצאתי אותו בתנ"ך. מה פירוש הנכונה של המלה "נאמן"? אני ממתין לתשובתך.
תשובה: המקור ל"בית נאמן" הוא בשמואל א' כ"ה כ"ח, בדברי אביגיל לדוד: "כה יעשה ה' לאדני בית נאמן". והמשמעות היא בית נכון וחזק העומד לדורות, כלשון איש האלוקים בדבריו לעלי (לעיל ב לה): ובניתי לו בית נאמן והתהלך לפני משיחי כל הימים. הרב רואי מרגלית.
שאלה: להתגבר על הביישנות: אני לא יודעת מה לעשות אני ביישנית
תשובה: אין צורך להיבהל מכך, ולהיפך זו אחת מתכונותיהם הבסיסיות של בני ישראל: רחמנים ביישנים וגומלי חסדים, ולא הייתי ממליץ לוותר על תכונה טובה זו בקלות. עם זאת, אם את מרגישה שזה מוגזם באופן מיוחד, יש לנהוג בדרכו של הרמב"ם והיא לנטות לתכונה הנגדית כדי להגיע לשביל הזהב. כלומר: לפתח אומץ והעזה חיוביים, כגון: להתנדב לדבר בפני החברות אם צריך וכו'. הרב רואי מרגלית.
שאלה: בר מצוה בספירת העומר: יש לי בר מצוה בספירת העומר. האם אני ממשיך לספור או בלי (אני ספרתי לפני הבר מצווה )?
תשובה: תמשיך לספור
שאלה: חילול השם וכיבוד הורים : אמא שלי ביקשה ממני להחזיר ספר לספריה באיחור של שנתיים!!! האם עצם זה שאני אחזיר את זה, כאשר אני עם כיפה וציציות בחוץ מהווה חילול השם? אם כן, לעשות את זה?
תשובה: אם לא תחזיר העברה תמשך וחילול ה' יהיה גדול יותר מצא דרך נאותה להסביר את האיחור בהחזרה.
שאלה: המתנה בין דג לבשר: האם מותר לאכול בשר מיד לאחר תבשיל דגים או שיש צורך בפרק זמן של המתנה? או שדי בשטיפת הפה?
תשובה: בין אכילת דג לבשר יש לאכול דבר מה ולשתות כדי להדיח את הפה, כמו כן יש לשטוף או להחליף את הסכו"ם. הספרדים מקפידים אף לרחוץ את ידיהם, אא"כ הקפידו לאכול עם הסכו"ם ולא לגעת בדג בידיהם. בכל מקרה אין צורך להמתין זמן נוסף. הרב רואי מרגלית.
שאלה: חמץ שאולי לא נמכר: אני עשיתי מכירת חמץ, אבל בשטר מכירה ציינתי מקומות ספיציפיים בהם יש חמץ (למשל בארון מסוים וכל מקום שמסומן חמץ). ניסיתי לבער כל חמץ גמור לפני פסח כך שהמכירה היא לחומרא. לאחר פסח גליתי (לצערי הרב) בארון בחדר שינה ויטמינים Mepha B1000 ששכחתי לשים במקום חמץ מסומן. הם לא מופיעים ברשימה של תרופות כשרות לפסח ולפי הבנתי כל הויטמינים הם חמץ. מה עלי לעשות? לזרוק אותם? להרוס אותם?
תשובה: לכתחילה אנו מיעצים למכור כל דבר שיש בו חשש חמץ. אך בדיעבד, דבר שאינו חמץ בעין אלא רק חשש של תערובת חמץ או טעם חמץ אינו חמץ גמור ולא עברת כנראה על בל יראה ובל ימצא. אינך צריך לזרוק את הויטמינים.
שאלה: דת הציונות: יש מישהו שכתב ספרבשם דת הציונות שבו הוא מציין כמה הדרך של הציונות הדתית שלילית ולא נכונה והוא אף רשם לי שהוא שלח את הספר לרבנים הציוניים ומשום מה הם לא נתנו לא את תגובתם האם ידוע לכבוד הרב על הספר? האם יש אמת בטענותיו? מי באמת צודק?
תשובה: אני לא מכיר את הספר איני מכיר גם את המושג דת הציונות. הציונות החילונית אינה דת. והציונות הדתית אינה דת חדשה כשם שהחרדיות אינה דת חדשה. אין בין הציונות הדתית ובין החרדים אלא זה שהציונות הדתית עוסקת יותר במצות ישוב ארץ ישראל ורואה את תקומת מדינת ישראל כמהלך אלוקי שהוא שלב בגאולת ישראל שעל ידה מתקבצים הגליות והארץ מתישבת וניבנת. והיא מלמדת זכות על הטועים כדרך החסידים בסוף הפרק על מדת החסידות במסילת ישרים. ונזהרים מלקטרג על בני ישראל כי הקב"ה שונא את המקטגים על בניו אפילו אם המקטרגים הם צדיקים כך אומר הגר"א בפרושו על תיקוני זהר.
שאלה: שיעור מרור בליל הסדר: אומנם פסח עבר, אבל לאור שאלה שהתעוררה בביתנו בליל הסדר אני מעדיף לשאול ולדעת ולא להגיע לליל הסדר הבא בלי לדעת את התשובה. שאלתי היא בנוגע לשיעור המרור. האם צריכים לאכול "שיעור" מהחסה או "שיעור" מהחזרת ששמים בתוך עלי החסה? ומהו השיעור לצאת ידי חובה? כמו כן נוהגים להוסיף חרוסת לזה, האם יש להקפיד לשים מעט ע"מ לא "לבטל" את המרור או אין לכך חשיבות?
תשובה: החסה נחשבת למרור מועדף אין צורך להוסיף לה חרין (הנקרא בטעות "חזרת"). אם בכל זאת מוסיפים די בתוספת סמלית. כמות החרוסת צריכה להיות קטנה שטעם המרור לא יתבטל.
שאלה: שיעור תורה בדרך: האם מותר לקיים, באופן קבוע, שיעור תורני תוך כדי הליכה?
תשובה: אפשרי בהחלט כמו אליהו ואלישע שהלכו בדרך ודיברו בדברי תורה.
שאלה: חמץ שנשאר בשוגג: למרות שניקינו לפסח, מצאנו לאחר החג חמץ גמור במגרה ששכחנו לנקות, יותר מכזית!!! וכן ביגלה אחד בתיק שנשכח לאחר שהשתמשנו בו רק פעם אחת השנה. אני מתייסרת בשאלה האם מכירת החמץ מכפרת על כך. אודה על תשובת הרב.
תשובה: חמץ זה אסור בהנאה ויש לזורקו, אך הוא נכלל בנוסח הביעור שאמרנו בערב פסח, שכל חמץ שאנו לא יודעים עליו, יהא בטל כעפר הארץ. עם זאת, יש להקפיד בשנה הבאה לנקות דווקא מקומות מעין אלו, שיש סיכוי שמכניסים שם חמץ, כי אסור שיהיה חמץ ברשותנו בפסח בנוסף לביטול. הרב רואי מרגלית.
שאלה: ניקיון הגוף לתפילה ולימוד תורה: אני סובלת מטחורים, בריחת שתן ובריחת רוק. מה רמת הניקיון הדרושה עבור תפילה ולימוד? מה הדין אם הלכלוך מועט? מה הדין אם רק הגוף מלוכלך והבגד נקי?
תשובה: אדם שסובל מהפרשות לא רצוניות קבועות הוא אנוס ופטור, גם אם הבגד נקי. ואם יש זמן אפילו מועט במשך היום שאין הפרשות, יש להשתדל להתנקות ולהתפלל בזמן זה. וכן לענין לימוד תורה. בברכת רפואה שלימה הרב רואי מרגלית.
שאלה: כשרות בדברים היוצאים מן הגוף: התעטשתי מעל האוכל. האם האוכל כשר? אמא שלי טעמה מהאוכל בכף, והמשיכה להכין את האוכל באותה כף. האם האוכל כשר בשביל שאר בני הבית?
תשובה: אין בעית כשרות, אלא יש בעיה שיש אנשים שמקפידים על כך ונגעלים מזה, ואח"כ האוכל מאוס בעיניהם, ולכן יש לשים לב לזה בתהליך הכנת האוכל והגשתו, להקפיד על נקיון והגיינה. הרב רואי מרגלית.
שאלה: לעשר צנוברים: האם צריך לעשר צנוברים?
תשובה: צנוברים עד כמה שידוע לי גדלים הפקר לכן אין בהם חיוב מעשרות. בברכת התורה והארץ, הרב יהודה הלוי עמיחי. צנובר כשר לפסח?
שאלה: ברכת המזון לפני התפנות: אחרי האוכל יש לי לחץ בבטן, וקשה לי לכוון האם עלי לחכות עם הברכה עד אחרי שאלך לשירותים? לפעמים עובר הרבה זמן בין האכילה לברכה. האם עלי לאכול עוד ולברך?
תשובה: עדיף לברך בגוף נקי. כל עוד לא עברו 72 דקות ניתן לברך.
שאלה: לא ברכתי ברכות התורה: לא בירכתי את ברכות התורה בבוקר. האם מותר לי להגיד את הפסוקים שבברכת המזון? האם מותר לי להקשיב לשיעור תורה ברדיו?
תשובה: ברכת "אהבה רבה" שבברכות קריאת שמע, מהווה תחליף לברכות התורה, במקרה ששכח לברך בבוקר. זאת בתנאי שלמד מיד אחרי התפילה. אם לא ברך "אהבה רבה", הוא חייב לברך ברכות התורה ואסור לו לשמוע, ללמוד בפה וכדומה לפני ברכת התורה.
שאלה: ברכות השחר ואכילה: בבוקר יש לי צרבת וקשה לי לכוון בתפילה. האם מותר לי לאכול לפני ברכות השחר?
תשובה: עקרונית מותר לך לטעום מאכל או משקה שימנע את הצרבת. אך מכיון שאשה חייבת רק בתפילת עמידה, עצתי להתפלל קודם תפילת עמידה ואחרי האוכל את יתר התפילה.
שאלה: חציצה בנטילת ידיים: האם עור מתקלף נחשב חציצה לעניין נטילת ידיים? האם לגזור את העור המתקלף לפני נטילת הידיים בבוקר?
תשובה: לגבי נטילת ידיים עור מתקלף לא נחשב לחציצה.
שאלה: ברכה לחדר תינוק: האם מקובל לתלות איזה שהיא ברכה בחדר התינוק? והאם יש ברכה לתינוק?
תשובה: לא תיקנו ברכה לכך ולא מקובל לעשות זאת. עם זאת, תמיד טוב להתפלל או לקרוא תהילים לבריאותו ולהצלחת גידולו וחינוכו. הרב רואי מרגלית.
שאלה: נישואין עם כופרת: אדם נכה, על כסא גלגלים, שמחפש זמן רב שידוך, סוף סוף מצא אחת בעלת מידות טובות שמסכימה להתחתן איתו, אך בדעותיה היא כופרת בתורה. אמנם היא מסכימה לשמור את כל הדינים שקשורים אליו (נידה וכו ). האם יכול להתחתן איתה?
תשובה: לצערנו, הוא אינו יכול להתחתן איתה, מפני שלא מקימים ככה בית, ומפני שאי-אפשר להקים ככה משפחה, כאשר האבא מאמין בתורה והאמא כופרת.
שאלה: איפור אצל גבר ששינה מינו לאישה: האם אפשר להתאפר או להסתפר אצל אדם שבעצם שינה את מינו? גבר שהפך לאישה יכול לגעת בי בתור מישהי ששומרת על איסור נגיעה, מותר להתאפר או להסתרק אצלו?
תשובה: מי שנולד ממין מסוים אינו יכול להפוך את מינו.
שאלה: עבר הירדן: לרב באחת השאלות שנשאלו באתר זה אדם שאל האם עזה היא חלק מארץ ישראל ונענה לו שיעיין באנציקלופדיה התלמודית ויבחן את גבולות ארץ ישראל עפ"י התורה ויראה כי אכן עזה נמצאת בגבולות הארץ.שאלתי היא מה בקשר לגבולות מהצד המזרחי של א"י שעל פי התורה ולפי הזמן העתיק גבולות ארץ ישראל ממשיכים מאות קילומטרים מזרחה בבל של פעם וזה אומר שהם כוללים את ירדן וחלק מעיראק של פעם האם זה אומר שעלינו לשאוף להגיע לארץ ישראל השלמה ולנסות להגיע גם לגבולות אלו?
תשובה: ודאי שצריך לשאוף לכך. ואם נזכה שה' ירחיב את גבולנו כמו שעזר לנו במלחמת ששת הימים ודאי שלא נוותר על המתנה שיעניק לנו. הרב רואי מרגלית.
שאלה: הגעה להפגנות: רציתי לשאול לגבי הפגנות ובכלל זה גם יום ירושלים: א.יש חשיבות גדולה להגיע אליהם, האם כדאי להגיע להפגנה או להמשיך ללמוד בישיבה?(לא פחות חשוב, ללמוד בשביל עמ"י) ב. יש קצת בעייה עם נושא ההפרדה, אז כדאי ללכת עם כולם או להגיע אבל להיות בצד?
תשובה: אם אתה שוקד על התורה ויציאה להפגנות מוציאה אותך מהלימוד אל תצא אלא תמשיך ללמוד. יום ירושלים הוא יום הודאה לרבש"ע על שהחזירנו לירושלים להר הבית מקום בית מקדשינו. ויש להודות לד' על כך ולבקר בכותל ואין זה ביטול תורה. ותוך כך לחזור לבית המדרש ביתר מרץ ושקידה מתוך תחושה של אחריות מיוחדת בתקופה זו של חסד אלוקי הגואל אותנו ומביא אותנו לארצינו דרך חבלי גאולה כואבים. אך באמונה שכל צרה מביאה לישועה.
שאלה: עבודה בחול המועד: 1)אני עובד בתור מלצר בחול המועד, האם מותר לי לעבוד? אם אני לא אעבוד בזה מישהו אחר יעבוד בזה כי הם צריכים עובדים! 2) מה זה דבר לצורכו של החג בחול המועד? מותר לי למשל להדליק סתם את האור בחוה"מ? או סתם לתלוש משהו?
תשובה: מלצרות והדלקת אור מותרות בחוה"מ.
שאלה: כוונה בתפילה: א. מה אני צריך לכוון בשעת תפילת שמונה עשרה? ב. האם כדאי במקום שהמניין מהיר לגמור גם את שמונה עשרה מהר כדי להספיק להיות איתם בקדושה ולא שאני באמצע ש"ע? ג. אני קצת איפרקטיבי, זה ר שאני מתנוענע חזק בתפילה?(זה יותר עוזר לי להתרכז שאני מזיז את כל הגוף ולא נשאר רגע במקום)
תשובה: א.להבין כל מילה ומילה. ב. התפלל בקצב שלך ואל תתחשב בש"ץ. ג. התנהג באופן טבעי אל תגזים בתנועותיך.
שאלה: התנדבות או לימוד: אני לומד בישיבה שנה א, וכל פעם מחדש יש לי התלבטות מה לעשות, קוראים לי הרבה פעמים להתנדבות אם זה בתוך החברה ואם מחוצה לה וזה בזמן הלימוד, האם צריך להגיד להם שאני עכשיו לומד ושמישהו אחר ילך להתנדב או שכדאי לעזוב הכל וללכת לעזור? חשבתי על זה שאולי אם אני כל השנה ילמד נטו ברצינות בלי לעשות דברים אחרים אז בעתיד התרומה שלי לגבי עזרה לאחרים תהיה גדולה יותר עם כוונה טובה יותר, מה אני עושה?
תשובה: אכן מחשבתך נכונה ככל שתשקוד יותר על התורה כן תוכל לתרום יותר בעתיד. ולכן עליך למעט בפעילות ולהרבות בשקידת התורה. ואולם בן תורה צריך לפתח גם מדות טובות וגם לגמול חסדים ולא להיות אדיש לכל הסובב אותו. אבל העיקר בשנים הראשונות בישיבה לעלות בתורה. וגדול תלמוד שמביא לידי מעשה.
שאלה: אמונה או גמרא: א.מה עדיף ללמוד אמונה או גמרא? ב. באיזה מינון צריך ללמוד כל אחד? ג. אם אני לומד יותר מדי אמונה אני צריך להפסיק?
תשובה: צריך ללמוד את שניהם גם יחד. אך מבחינת זמן הלימוד יש ללמוד רוב הזמן גמרא ורק מעט זמן אמונה. כשעה עד שעתיים ביום אמונה וכל היום גמרא. לימוד האמונה הוא הלב והגמרא כל הגוף. הלב הוא קטן ביחס לשאר הגוף אף שהוא אבר מרכזי. וכך למוד האמונה ביחס לגמרא. בלי לב אי אפשר לחיות אבל כאשר הלב גדול ביחס לגוף זה לא בריא.
שאלה: לקיחת הנהגות טובות מאנשים: הרבה פעמים יוצא לי לראות מנהגים בין אדם לחבירו טובים אצל אחרים ואני מחליט לאמצם, האם זה ר שאני לוקח דבר חיצוני שראיתי אצל השני ומתחיל גם לנהוג כך? או שאני צריך שכל דבר יבוא ממני, מעצם רצוני הרגשתי ומחשבתי?
תשובה: אפשר בהחלט ללמוד הנהגות טובות מאחרים. אך צריך לא לקפץ על המדרגות ולעלות ר נכון. ולכן יש לבחון כל הנהגה האם אתה כבר מתאים לנהוג בה, או מקודם יש לבסס הנהגות יותר יסודיות ויותר פנימיות ורק אחר כך לאמץ הנהגה חיצונית. ואם יש לך ספיקות תיועץ ברב הקרוב אליך.
שאלה: אי הנחת תפילין: אם אדם לא מניח תפילין אז מה קורה חוץ מזה שביטל מצוות עשה? זה גם מצביע על משהו באמונתו?
תשובה: אם אדם לא מניח תפילין או מבטל מצוה אחרת מרצון ודאי שזה מראה על פגם באמונתו. כי זה מראה שהוא לא באמת מקבל את מצותיו של הקב"ה אלא עושה מה שנראה לו. הרב רואי מרגלית.
שאלה: תענית דיבור: האם כדאי וראוי לעשות תענית דיבור אחת לשבועיים או שזה מנהג חסידות? אני חושב שבשבילי זה ממש טוב אני קצת קשקשן וזה מרגיל אותי לחשוב לפני שאני אומר משהו ובלי קשר ישנה המעלה של השתיקה. אם כן אז איזה דברים צריכים לעשות בתענית זו? (להגיד, לחשוב, הכנה, זמן וכדו.)
תשובה: אין צורך לעשות תענית דיבור אלא להתרגל לדבר מה צריך לדבר ולא לדבר מה שלא צריך ובעיקר לא לדבר מה שאסור לדבר. וצריך לתרגל את השליטה על הדיבור ולעשות זאת בהדרגה. בתחילה לשלוט על הדיבור זמן מסוים בכל יום. ולאט לאט להגדיל את הזמן. חזק ואמץ.
שאלה: זירוז המשיח: מה צריך לעשות כדי לזרז את ביאת המשיח ומה יקרה כאשר הוא יגיע?
תשובה: להרבות בתפילה לימוד תורה וגמילות חסדים ולהאמין באמונה שלמה שאע"פ שיתמהמה אחכה לו בכל יום שיבוא. הרב רואי מרגלית.
שאלה: קדיש על קרובים שניספו בשואה: אבי ואחיו כבר אינו בחיים והייתי רוצה לומר קדיש על הוריו,סבי וסבתי וייתר קרוביי שנספו בשואה ושלא הובאו לקבר ישראל. (וכמובן שמועד פטירתם לא ידוע) מה המועד הנכון ומה הדין והמנהגים בנושא?
תשובה: המועד הנכון הוא יום עשרה בטבת שנקבע כיום הקדיש הכללי. כמו כן, יש להרבות בלימוד ביום זה לעילוי נשמתם. הרב רואי מרגלית.
שאלה: גילוח בעומר: האם מותר להתגלח בעומר? לכבוד שבת? אם לא, האם מותר לבצע תיקונים קלים - למטרת נוחות? לדוגמא : שערות שיורדות לפה וכדומה?
תשובה: אין להתגלח בספירת העומר לספרדים עד ל"ד בעומר (שו"ע) ולאשכנזים עד לג בעומר (רמ"א) וכן המנהג. ורק התימנים הנוהגים ע"פ מהרי"ץ (בלדי) נוהגים להסתפר ולהתגלח ע"פ סברתו שלא יבואו דברי ח ויבטלו דברי נביאים על כבוד שבת, ולכן פסק שבמשך השבוע אסור ולכבוד שבת מותר. הרב רואי מרגלית.
שאלה: בגדי שבת בחול המועד: האם נכון ללבוש בגדי שבת בחול-המועד?
תשובה: זהו חלק מכבוד המועד, וודאי שנכון לעשות כך.
שאלה: מוזיקה בכניסת שבת בימי ספירת העומר: האם מותר לשמוע מוזיקה המכניסה לאוירת השבת, כמו קרליבך וכדומה, לפני כניסת שבת בימי הספירה? והאם מותר להשתמש בכלי נגינה בסעודת מלוה מלכה?
תשובה: התשובה לשתי השאלות היא שהדבר אסור.
שאלה: אבילות בראש חודש אייר: האם נוהגים אבילות של ימי ספירת העומר בראש חודש אייר?
תשובה: ישנם שני מנהגים. יש הנוהגים אבילות מראש-חודש אייר עד שלושת ימי ההגבלה, ויש הנוהגים אבילות משביעי של פסח עד ל"ג בעומר. לפי כל השיטות אסורים גילויי שמחה בא' אייר, אולם לנוהגים אבילות מראש-חודש אייר ואילך, מותר לנהוג כרגיל בל' ניסן.